Man-nofs tunnellata karti, spettaklu sinkronizzat mal-mużika – bħal-lum fir-Rabat
Rapport: Andrea Rossitto Ritratti: Żgħażagħ Rabtin Pawlini Bħal-lum, ir-Rabat jinfetħu bibien is-sema, b'differenza. Waqt il-marċ ta' filgħodu tal-festa ta' San Pawl mill-2007 'l hawn il-Kummissjoni Żgħażagħ Rabtin Pawlini f'jum il-festa bdiet ittella' spettaklu l-ġmiel tiegħu ta' tfigħ ta' karti sinkronizzat mal-mużika. Spettaklu, li jqajjimlek ġismek xewk xewk. Il-mimmi t'għajnejn bosta Rabtin. Xita ta' karti, li tagħti l-ħajja lill-misraħ miżgħud bin-nies biswit il-Knisja ta' San Pawl. Liema knisja, f'Settembru li ġej mistennija tingħata t-titlu ta' Bażilika Minuri . Din is-sena, riżultat tal-Covid-19, l-ispettaklu tal-karti sfaxxa wkoll. Ir-Rabtin se jkollhom jibqgħu bix-xewqa. Imma s-soltu, xi jsarraf? F'kummenti lil tvm.com.mt Keith Scicluna, li okkupa l-kariga ta' President taż-Żgħażagħ Rabtin Pawlini bejn l-2013 u l-2017 stqarr li għal dan ix- show li jsaħħar l-għajnejn jitħejjew ftit aktar minn 1,200 kanna. Liema kanni, jimtlew bil-karti b'paċenzja liema bħalha bl-idejn, waħda waħda. Imbagħad, fost l-oħrajn, il-kummissjoni tagħżel bir-reqqa l-mużika addattata biex tindaqq fl-istess salt mal-ilwien ta' kull xorta li jżewwqu s-smewwiet Rabtin. Is-Sur Scicluna qal li għat-tfigħ tal-karti li sar ħaġa waħda mal-marċ ta' filgħodu jintużaw man-nofs tunnellata karti. Spjega, li l-karti li jintużaw huma kollha biodegradabbli u jifilħu għan-nar bil-għan li jiġi mħares l-ambjent kif ukoll is-sigurtà tal-folla preżenti. Intant, fl-2018 iż-Żgħażagħ Rabtin Pawlini kisbu r-rekord nazzjonali tal-akbar show tal-karti sinkronizzat mal-mużika. Sors: Żgħażagħ Rabtin Pawlini Sors: Żgħażagħ Rabtin Pawlini Sors: Żgħażagħ Rabtin Pawlini Sors: Żgħażagħ Rabtin Pawlini Sors: Żgħażagħ Rabtin Pawlini Sors: Żgħażagħ Rabtin Pawlini